**Hans Georg Otto Hermann Fegelein** (født 30. oktober 1906 i Ansbach i Bayern i Tyskland, død 28. april 1945 i Berlin) var en tysk SS-general som i 1944 giftet seg med Eva Brauns yngste søster Gretl og dermed tilhørte Adolf Hitlers innerste krets.

Fegelein ble henrettet ved skyting av sine egne SS-menn i hagen utenfor førerbunkeren.

Bakgrunn
--------

Han var sønn av den pensjonerte *Oberleutnant* Hans Fegelein og arbeidet som ung på sin fars rideskole i München. Da denne ble stengt som følge av den økonomiske depresjonen i 1920, arbeidet han som stallgutt og jockey hos Christian Weber (1883-1845), en av Hitlers *alte Kämpfer* («gamle krigere»), en av de mest korrupte kjeltringene NSDAP kunne oppvise, som gjennom sitt nettverk i partiet ble president for Münchens byråd og anledning til blant annet å misbruke Nymphenburg slott til en årlig fest kalt «Amasonenes natt», med et opptog av toppløse varietédanserinner i rollen som «amasoner». Av Webers stall med ti veddeløpshester var flere stjålet fra sine franske eiere. Weber 

Etter å ha studert i to semestre ved Ludwig-Maximilians-Universität München, gikk Fegelein inn i 17. rytter-regiment i 1925, og 20. april 1927 gikk han inn i *Bayerische Landespolizei* som offiserskadett. Under oppholdet i München fikk han kontakt med nasjonalsosialistene, og gikk inn i NSDAP som medlem nr 1 200 158. 

I 1930 gikk han inn i *Sturmabteilung* (SA), og var instruktør ved sin fars rideskole som var åpen for medlemmer av SS og NSDAP. I mai 1933 gikk Fegelein selv inn i SS.

SS
--

25. juli 1937 opprettet Heinrich Himmler en rideskole for SS i München under ledelse av Fegelein, med tittel *Führer der SS-Hauptreitschule München*. Hans stedfortreder var den yngre broren Waldemar (1912-2000). Da militariseringen av SS kom i gang, meldte Fegelein seg til *SS-Totenkopf-Verbände*, forløperen til *Waffen-SS. 30. januar 1937 ble Fegelein utnevnt til SS-Obersturmbannführer og allerede 25. juli samme år utnevnt til SS-Standartenführer.*

Inspektør for rideskolen var Fegeleins politiske mentor Christian Weber, og skolen var bare åpen for tysk adel og velstående industrialister som i stor grad var NSDAP finansielle ryggrad. I mars 1940 fikk Himmler kjennskap til at Fegelein hadde sendt krigsbytte fra Polen til SS' kavaleriskole i Riem, og en del gjenstander var derfra kommet i private hender. En ransaking på skolen kom over en lastebil, en cabriolet, luksusvarer som kaffe og kakao, te og sjokolade, klær og pelser - men Fegelein hevdet at han var offer for en svertekampanje. I april 1941 risikerte han likevel å stilles for krigsrett for å ha forsynt seg av krigsbyttet på denne måten i 1940.

Fegelein (t.v.) sammen med Wilhelm Bittrich (kjent fra slaget om Arnhem) sjef for 9. SS-panserdivisjon «Hohenstaufen». Foto: *Deutsches Bundesarchiv*

Andre verdenskrig
-----------------

I mai 1942 ble han inspektør for kavaleriet og transport ved *Reichssicherheitshauptamt* (RSHA), en stilling han hadde til desember samme år. 2. desember 1942 ble han forfremmet til *SS-Oberführer*. 

I 1943 tilbrakte Fegelein en kort tid ved den russiske fronten, der enheten hans ble anklaget for å massakrere tusenvis av sivile; 13 788 jøder og i august rundt 3 500 menn. Høsten 1943 ble Fegelein såret i kamp, og etter rekonvalesens sendt til førerhovedkvarteret som Himmlers liaisonoffiser. Han ble der kjent med Eva Brauns søster Margarete «Gretl» Braun. 

Fegelein avanserte raskt i gradene opp til *SS-Gruppenführer*. Han var i aktiv tjeneste på østfronten med 8. SS Kavaleridivisjon «Florian Geyer» ved tre anledninger: 

* april 1942 til august 1942
* 14. mai 1943 til 13. september 1943
* 22. oktober til 1. januar 1944

Fra 1. januar 1944 var han som liaisonoffiser Himmlers representant ved Førerhovedkvarter resten av krigen. Under 20. juli-attentatet ble han bare lettere skadet.

Hans død i krigens siste dager
------------------------------

Fegelein var med i Førerbunkeren i Berlin april 1945. Den 26. april snek han seg avsted til sitt hjem i bydelen Charlottenburg. Hitler merket neste dag at han hadde forsvunnet, og sendte en gruppe fra SS for å hente ham. Han ble brakt tilbake til bunkeren, hvor Hitler degraderte ham og satte ham under arrest. 

Hans flukt førte til at Hitlers mistanker til Himmler ble styrket. På kvelden 28. april kom the en melding fra Stockholm om at Himmler forsøkte å forhandle med de allierte bak førerens rygg. Hitler ble rasende, og da han ikke kunne få fatt i Himmler vendte han seg mot Fegelein. Hitler fikk ham brakt inn i bunkeren og spurte ham ut, og Fegelein insisterte på at han ikke kjente til Himmlers planer, samt at han hadde tenkt å komme tilbake til bunkeren selv. Hitlers raseri lot seg ikke stagge, og den eneste som på dette tidspunktet kanskje kunne reddet Fegelein, Eva Braun, var opptatt av å planlegge sitt eget selvmord. Noen overlevende fra bunkeren hevdet at Eva Braun først klarte å få Hitler til å vise nåde ved å fortelle ham at hennes søster, Fegeleins kone, var gravid, mens andre sier at hun ikke gjorde noe. Wilhelm Mohnke ledet en krigsrettssak mot Fegelein, og konkluderte med at han ikke var i stand til å bli stilt for retten. Han skal så ha overlevert ham til SS-vakter. Mohnkes beretning er usikker, ettersom de to meddommerne ikke overlevde, og ettersom han fortalte dette i et intervju under sin egen rettssak etter krigens slutt, kan han ha pyntet på detaljene. 

Det er ingenting som tyder på at Fegelein overlevde denne dagen, men det er usikkert om han ble skutt etter en krigsrettsdom eller etter direkte ordre fra Hitler.

5. mai 1945 ble Fegeleins datter født i Obersalzberg og fikk navnet Eva Barbara til minne om sin avdøde moster. Eva Barbara tok sitt liv i juni 1971, etter at kjæresten hennes omkom i en bilulykke.

Referanser
----------

1. ↑   Munzinger Personen, oppført som Otto Hermann Fegelein, Munzinger IBA 00000003154, besøkt 9. oktober 2017[Hentet fra Wikidata]
2. ↑   TracesOfWar, oppført som Hermann-Otto Fegelein, TracesOfWar person ID 30080[Hentet fra Wikidata]
3. 1 2   Autorités BnF, BNF-ID 16632461f[Hentet fra Wikidata]
4. 1 2 3   Gemeinsame Normdatei[Hentet fra Wikidata]
5. 1 2   Dienstaltersliste der Schutzstaffel der NSDAP, Stand vom 1. Dezember 1936[Hentet fra Wikidata]
6. 1 2  Deutsche Nationalbibliothek; Staatsbibliothek zu Berlin; Bayerische Staatsbibliothek; Østerrikes nasjonalbibliotek (på de, en), *Gemeinsame Normdatei*, Wikidata Q36578,
7. ↑  Hugh Trevor-Roper: *Hitlers sidste dage* (s. 234), forlaget Cicero, 2002, ISBN 87-7714-489-9
8. ↑  «Hermann Fegelein, Eva Brauns svoger», *ww2gravestone*
9. ↑  «Christian Weber», *ww2gravestone*
10. ↑  Dominik Peters: «Nazistenes amasone-fester i Nymphenburg slottspark», *Spiegel* 31. mai 2018
11. ↑  Hugh Trevor-Roper: *Hitlers sidste dage* (s. 220)
12. ↑  «Hermann Fegelein», traces of war
13. ↑  «Waldemar Fegelein», *traces of war*
14. ↑  «Hermann Fegelein, Eva Brauns svoger», *ww2gravestone*
15. ↑  «Hermann Fegelein», traces of war
16. ↑  *Wilhelm Bittrich: the «chivalrous» SS General*
17. ↑  «Gretl Braun», *Spartacus*

Eksterne lenker
---------------

* (en) Hermann Fegelein – kategori av bilder, video eller lyd på Commons Rediger på Wikidata
* (de) Katalog der Deutschen Nationalbibliothek
* (de) Omtale på Lexikon der Wehrmacht

  


|  |  |
| --- | --- |
| Oppslagsverk/autoritetsdata | Deutsche Biographie **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** Munzinger (iba)
 |